জ্যাক গ্রিলিশ
জ্যাক পিটার গ্রিলিশ (ইংরেজি: Jack Grealish, ইংরেজি উচ্চারণ: /d͡ʒˈak ɡɹˈi͡əlɪʃ/; জন্ম: ১০ সেপ্টেম্বর ১৯৯৫; জ্যাক গ্রিলিশ নামে সুপরিচিত) হলেন একজন ইংরেজ পেশাদার ফুটবল খেলোয়াড়। তিনি বর্তমানে ইংরেজ ক্লাব ম্যানচেস্টার সিটি এবং ইংল্যান্ড জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত বাম পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে আক্রমণাত্মক মধ্যমাঠের খেলোয়াড় হিসেবে খেলেন। ২০১১ সালে, গ্রিলিশ প্রজাতন্ত্রী আয়ারল্যান্ড অনূর্ধ্ব-১৭ দলের হয়ে প্রজাতন্ত্রী আয়ারল্যান্ডের বয়সভিত্তিক পর্যায়ে অভিষেক করেছিলেন। প্রায় চার বছর যাবত প্রজাতন্ত্রী আয়ারল্যান্ডের বয়সভিত্তিক দলের হয়ে খেলার পর, তিনি এক বছরের জন্য ইংল্যান্ড অনূর্ধ্ব-২১ দলের হয়ে খেলেছিলেন। ২০২০ সালে ইংল্যান্ডের হয়ে আন্তর্জাতিক পর্যায়ে অভিষেক করেছেন; ইংল্যান্ডের জার্সি গায়ে তিনি এপর্যন্ত ৩১ ম্যাচে ২টি গোল করেছেন।